প্রবল দাবদাহের হাত থেকে অবশেষে মুক্তি পেতে পারে দক্ষিণবঙ্গের একাংশের বাসিন্দারা। কলকাতা-সহ বেশ কয়েকটি জেলায় আজ সন্ধ্যাতেই কালবৈশাখী-সহ বৃষ্টির সতর্কতা জারি করল আলিপুর আবহাওয়া দফতর।
আবহাওয়া দফতরের পূর্বাভাস অনুযায়ী, আজ বিকেল অথবা সন্ধ্যার মধ্যেই কলকাতায় ৫০ থেকে ৬০ কিলোমিটার বেগে কালবৈশাখী ধেয়ে আসতে পারে। তার সঙ্গে বজ্রবিদ্যুৎ-সহ বৃষ্টির সম্ভাবনাও রয়েছে। কলকাতা ছাড়াও বেশ কয়েকটি জেলাতেও একই সতর্কতা জারি করা হয়েছে। 
কলকাতার সঙ্গে যে জেলাগুলিতে ঝড়-বৃষ্টির পূর্বাভাস দেওয়া হয়েছে, সেগুলি হল হুগলি, পূর্ব বর্ধমান, উত্তর ও দক্ষিণ ২৪ পরগনা, নদিয়া এবং হাওড়া। এই জেলাগুলিতেও আজ সন্ধ্যাতেই কালবৈশাখী আছড়ে পড়তে পারে।  
গত কয়েকদিন ধরেই অস্বস্তিকর গরমে হাঁসফাঁস করছে কলকাতা-সহ গোটা রাজ্য। শেষ পর্যন্ত কয়েকটি জেলার জন্য অবশ্য কিছুটা স্বস্তির খবর দিল হাওয়া অফিস।